
Дәреснең темасы: Татар телендә басым. Татар теленең үз сүзләрендә һәм алынмаларда басымның сакланмау очраклары. Интонация төшенчәсе. Фонетик анализ.
Дәреснең максаты:
1) татар телендә сүз басымы турында мәгълүмат бирү;
2)сөйләмдә сүзләрне дөрес басым белән әйтә белергә өйрәтү;
3)интонация төшенчәсен аңлау һәм аны тәшкил итүче өлешләрне карау;
4)туган телгә мәхәббәт, бер - берсенә ихтирамлылык, игътибарлылык тәрбияләү.
Дәресне җиһазлау: презентация.
Дәрес өчен материал: 
1) Татар әдәби теленең лексик нормалары 
https://belem.ru/tatar-tele/vuz-tat/5_____.html
Татар теле: Кагыйдәләр җыентыгы. Анализ үрнәкләре. / Төз.-авт. Гыймадиева Н. С., Галләмова Р. В. – Казан: Гыйлем, 2016. – 64 б.
2) Фонетиканы кабатлау.Сүзгә фонетик анализ ясау.
5 сыйныф https://infourok.ru/razrabotka-uroka-fonetik-analiz-5-klass-4230886.html
Дәрес барышы
I. Мотивлаштыру - ориентлаштыру. 
1) Исәнләшү, укучыларның дәрескә әзерлеген тикшерү. 
- Исәнмесез, хәерле көн, укучылар! Сез дәрескә әзерме?(слайд 1)
2) Уңай психологик халәт тудыру.
- Тел дигән дәрья бар, төбендә энҗе-мәрҗән бар,
Белгәннәр чумып алыр, белмәгәннәр коры калыр.
Укучылар, мин сезне белем дәрьясында гизәргә чакырам. Дәресебез күңелле, мавыктыргыч үтәр дип ышанам.
3. Өй эшен тикшерү.
4. Белемнәрне актуальләштерү.(слайд 2)
Туган телгә өйрәттек
Безнең авылга шәһәрдән
Кайтты бер кылтык малай.
Урысча гына сөйләшә,
Бер дә сер бирми алай.
Без дә төшеп калган түгел:
Урысчаны аңлыйбыз.
Тик “телеңне белмибез” дип
Шаяртабыз, алдыйбыз.
Җәй эчендә Айратыбыз
Урысчаны ташлады.
Безнең белән туган телдә
Сөйләшә дә башлады.
Кылтыклыгы да югалды,
Эрелеге дә бетте.
Шулай итеп, безнең авыл
Аны чын кеше итте.(М.Әхмәтҗанов)
- Укучылар, шигырь нәрсә турында иде? Сезгә шигырь ошадымы? Мин шигырьне ничек сөйләдем? Интонация дөрес идеме? Кайсы сүзләргә басым ясадым? Ә сез кайсы сүзләргә басым ясар идегез? 
5. Уку мәсьәләсен кую.
- Укучылар, сорауларга биргән җаваплардан чыгып, бүгенге дәресебездә нәрсәләр турында өйрәнербез микән? Әйдәгез, дәреснең темасын ачыклыйк. (слайд 3)
II. Уку мәсьәләсен өлешләп чишү этабы.
- Димәк, балалар, нәрсә ул басым? (Балалар җавапларын тыңлау) Басым сөйләмнең бер кисәген башкаларыннан аерып куя. (слайд 4)Берничә төрле басым бар. Без башта сүз басымын карап үтәрбез. Күп иҗекле сүзләрдә иҗекләр бертөрле әйтелмиләр. Аларның берсе, башкаларыннан аерылып, көчлерәк әйтелә. Димәк, сүз басымы дип нәрсәне әйтәбез? (Укучылар җавабы: сүздәге бер иҗекнең башкаларыннан аерылып торуы.) Шигырьгә карыйк әле, балалар. ШӘҺӘРДӘН сүзендә басым кайсы иҗеккә төшә? Дөрес, соңгы иҗеккә төште. Ә ни өчен соң ул соңгы иҗеккә төште? Дөрес, татар телендә, нигездә, басым сүзнең соңгы иҗегенә омтыла.
- АҢЛЫЙБЫЗ сүзендә басым кайсы иҗеккә төшә?(Басым 2 нче иҗеккә төшә.) Ә ни өчен икенче иҗеккә төшә? Нигә соңгы иҗеккә түгел?Чөнки, укучылар, хәзерге заман хикәя фигыльләрдә басым зат-сан кушымчасы алдына төшә.(слайд 5) Фигыльдә кайбер зат-сан кушымчалары басымны үзләренә алмыйлар, мәсәлән, китʹәсең, килʹермен.
- Шулай ук, укучылар, слайдтагы кагыйдәләрне исегездә калдырыгыз һәм сөйләмегездә әлеге сүзләргә дөрес басым куеп әйтегез. Татар теленең үз сүзләрендә дә басым һәрвакыт соңгы иҗеккә төшми: 
1) II зат боерык фигыльләрдә басым беренче иҗеккә төшә: ʹэшлә, бʹарыгыз. 
2) рәвеш ясагыч –дай/-дәй, -ча/-чә кушымчаларына басым төшми: аʹюдай, минʹемчә, төлкʹедәй, сезнʹеңчә.
3) сыйфатлар һәм рәвешләр алдыннан килгән көчәйткеч кисәкчәләр басымны үзләренә алалар: ʹиң әйбәт, кʹап-кара, бʹик тиз.
4) парлы сүзләрдә басым еш кына беренче сүзгә төшеп, икенчесе басымсыз кала: урʹын-җир, хатʹын-кыз, савʹыт-саба.
- Хәзер, укучылар, алынма сүзләрдә басым кая төшкәнен карарбыз. (слайд 6)Беренчедән, кайбер гарәп-фарсы алынмаларында басым алдагы иҗеккә төшә: әлбʹәттә, лʹәкин, хʹәтта, һʹәммә. Икенчедән, язма тел аша кергән рус алынмаларында басым, алдагы иҗектә булса, урынында саклана, кушымчага күчми: револʹюция – революциясен, ʹопера – ʹоперада; ләкин соңгы иҗектә булса, кушымчаларга күчә бара: диктʹант – диктантлʹар – диктантларгʹа.
- Укучылар, сез шигырь сөйләгәндә тагын нинди үзенчәлекләр күрдегез әле? (Дөрес интонация). Ә нәрсә соң ул интонация? (Аерым урыннарда сүзләрне көчлерәк, я көчсезрәк, я сузыбрак, я тиз генә итеп әйтү). (слайд 7)Сөйләгәндә, тавышның төрлечә хәрәкәт итүен ИНТОНАЦИЯ диләр. Интонациянең түбәндәге төрләре була:
* хәбәр итү интонациясе;
* санау интонациясе;
* каршылык интонациясе;
* көттерү интонациясе;
* аныклау интонациясе.
- Интонация белән укыган шигырдә без мәгънә ягыннан бәйләнгән берничә сүзнең бер басым астындә әйтелгәнен күрдек. (слайд 8)Андый басым- фраза басымы дип атала.
- Ә шигырне укыганда тукталган кебек урыннар булдымы, яисә мин бер дә туктап тормый гына сөйләдемме? Кайсы урыннарда моны күзәттегез? Дөрес,фраза басымына тупланган сүзләр үзара пауза белән аерылалар. Пауза дип сөйләм барышында вакытлыча тукталыш ясауны әйтәләр.Фраза басымына тупланган сүзләрдән тыш, эндәш һәм кереш сүзләр, тиңдәш кисәкләр, аерым җөмләләр пауза белән аерылалар.
- Логик басым дип мәгънәсе буенча иң әһәмиятле сүзгә төшә торган басымны атыйлар. Ул еш кына хәбәргә төшә. Башка кисәккә төшсә, ул кисәк хәбәр алдыннан янәшә куела. Мәсәлән: Бүген без кунакка барабыз. Без кунакка бүгенбарабыз. Аерманы сизәсезме? 
- Шулай ук, укучылар, без бүген сүзгә фонетик анализ ясау тәртибен дә өйрәнергә тиешбез. (слайд 9)Слайдта сез әлеге тәртипне күрәсез, бергәләп укып, аңлашылмаган әйберләрне ачыклыйк.
1.Сүз транскрипциядә иҗекләргә бүлеп языла. (ачык, ябык иҗекләрне күрсәтергә), басым куела.
2. Сүздә ничә аваз һәм ничә хәреф барын билгеләргә.Авазларны,хәрефләрне рәттән санап чыгарга.
3.Сузык авазларны күрсәтергә,һәрберсенә билгеләмә бирергә.Калын-нечкә, алгы-арткы рәт,озын-кыска,рәтен ачыкларга, сүзнең сингармонизм законына буйсыну-буйсынмавын ачыкларга.
4.Тартык авазларга билгеләмә бирергә (яңгыраумы,саңгыраумы һ.б.). Фонетик үзгәреш булса төрен атарга.
5.Сүзнең әйтелеше һәм язылышы, авазлар белән хәрефләр саны туры килү-килмәве әйтелә.
- Әлеге тәртипне дәфтәрләрегезгә язып алыгыз. Ә хәзер бер сүзгә бергәләп фонетик анализ ясап карыйк. Болын сүзен тикшерик.
1. болын [бо-лʹон], берене иҗек – ачык, икенче иҗек – ябык.
2. 5 аваз бар: [б], [о], [л], [о], [н]. 5 хәреф бар: б, о, л, ы, н.
3. Сузык авазлар: ике иҗектә дә арткы рәт (калын), урта күтәрелешле, иренләшкән сузык [о] бар; сүз сингармонизм законының рәт һәм ирен гармониясенә буйсына.
4. Тактыклар: [б] – ирен-ирен тартыгы, яңгырау, саңгырау пары - [п], йомык; [л] – тел-теш тартыгы, яңгырау, саңгырау пары юк, ярымйомык; [н] – тел-теш тартыгы, яңгырау, саңгырау пары юк, ярымйомык.
5. Сүздәге әйтелеш һәм язылыш яки авазлар белән хәрефләр саны туры килми: ирен гармониясе буенча, беренче иҗектә иренләшкән [о] сузыгы булган сүзнең икенче иҗегендә [о] авазв әйтелә. (слайд 10)
III. Белем һәм күнекмәләрне ныгыту.
- Хәзер биремнәр эшләүгә күчәбез. (слайд 12)Беренче бирем: бирелгән сүзләргә дөрес басым куеп укыгыз, иҗекләргә бүлеп, басымын күрсәтеп дәфтәрегезгә языгыз.
Балыкчы, шоп-шома, мондый, озак, кызыл, рөхсәт, көне-төне, егерме, утыннарга, әчкелтем, иң матур, фәнни, портфеленең, бишәү, түбәндә, әнә, сәүдәгәр.
- (слайд 13)Икенче бирем: түбәндәге сүзләрнең транскрипциясен языгыз:
Тормыш, юрган, тавык, төзелеш, әнкәй, гадәт.
- (слайд 14)Өченче бирем: М.Әхмәтҗановның “Туган телгә өйрәттек” шигыреннән бер сүз сайлап алыгыз һәм шул сүзгә фонетик анализ ясагыз.
IV. Рефлексия. 
1) Рефлексив кабатлау, сорауларга җавап бирү.
- Димәк, без бүген дәрестә нәрсәләр өйрәндек? 
- Укучылар, бүгенге дәрестә кемгә авыр булды?
- Бүген үзләштергән белемнәр сезгә киләчәктә кирәк булырмы?
- Ә кемнәр алдагы дәрестә тагын да тырышып эшләргә сүз бирә?
V. Өй эше бирү.
- Мин сезгә ике өй эше арасыннан үзегез берне сайлап алуыгызны телим.(слайд 15)
Сөйли белгән балык тотар,
Сөйли белмәгәнне телсез балык йотар.
1) Әлеге татар мәкале нәрсә турында, сез аны аңладыгызмы?  Шул турыда 8-10 җөмләдән торган кыска инша языгыз, иншагызны дөрес итеп, интонация белән укырга әзерләнегез.
[bookmark: _GoBack]2) Әлеге мәкальдәге һәрбер сүзнең басымын билгеләгез, дөрес интонация белән укыгыз,  “тозсыз”  сүзенә фонетик анализ ясагыз.
VII. Йомгаклау, саубуллашу.
- Дәресне йомгаклап, сезгә билгеләр куяр вакыт җитте. 
- Дәрестә актив катнашканыгыз өчен рәхмәт. Бүгенгә дәресебез тәмам. Сау булыгыз!






